Tápszentmiklós harmincmillió forintja
Összesen harmincmillió forintot tesz ki
a Tápszentmiklóson hétvégén átadott beruházások költsége. A községben megyei támogatással felújítottak két forgalmas utat, felépítették a korszerû napközis konyhát, megújult az óvoda vizesblokkja és kicserélték az elöregedett nyílászárókat is.
Soha nem volt ilyen sikeres falunapja a megye déli határán fekvõ községnek, Tápszentmiklósnak. Nemcsak azért, mert majdnem a teljes lakosság – csaknem ezer ember – jelen volt, hanem mert a megyezászló mellett összesen harmincmillió forint összértékû beruházásokat adtak át ezen a hétvégén. Az önkormányzat mottója, a „városias faluközpont” megállja a helyét, a tavaly felújított, bádogsisakos tornyáról híres református templom környezetét több kisváros megirigyelhetné.

Csuklós buszok sora
A legtöbb pénzt – csaknem huszonötmillió forintot – a Malom és az Újsor utca felújítása emésztette fel, a beruházást a megyei területfejlesztési tanács 18,6 millió forinttal támogatta – tájékoztatott Kovács József polgármester. A két – együttesen hatszáz méteres – út állapota már nem csak a helybéliek számára jelentett mindennapos problémát. Tápszentmiklós ugyanis a Kisalföld Volán helyközi járatainak „déli” végállomása, így napi 17 pár csuklós busz fordul meg az Újsor, Kossuth és a Malom utcán. A nagy tömegû jármûvek ezen az útvonalon fordulnak vissza Gyõrbe, s rajtuk kívül még az Audi és a Philips szerzõdéses járatai is itt közlekednek naponta hatszor. Éppen a buszok súlyának is köszönhetõ volt, hogy az eredetileg 4–5 méteres utak sok helyen 2 méteresre keskenyedtek.

Százötven étkezõ
A Malom út járhatósága azért is fontos, mert itt áll az iskola és az óvoda is. Az utóbbi ötvenéves épületét szintén az elmúlt két évben bõvítették ki. A napközis konyhának kulcsfontosságú a szerepe, mivel nemcsak az óvodások ebédje készül az új helyiségben, de a teljes gyermek- és szociális étkeztetést itt végzik. A két asszony, akinek a fõztjét így százötvenen ismerik a faluban, tavalyelõtt még egy családi ház konyhájához hasonló méretû helyiségben, negyvenfokos gõzben, fazekakban fõzte a több száz liter levest. Bár ez nem ment az étel minõségének rovására, a körülmények ugyanúgy közegészségügyi aggályokat támasztottak, mint az óvoda vizesblokkja, amit idén újítottak fel. A megye által 1,7 millió forinttal támogatott beruházás keretében kicserélték a szennyvízcsöveket, s így már elkerülhetõ a talaj és talajvíz további szennyezése. „Nyugdíjba küldték” a régi, rossz nyílászárókat is: a fél évszázados épület ablakai már balesetveszélyesek voltak, a rozzant, hátsó faajtón keresztül pedig többször is betörtek az óvodába.

Jóval kevesebb lopás
Ha már a bûnözésnél tartunk, meg kell említeni a kiemelkedõen sikeresen mûködõ polgárõrséget, amelynek köszönhetõen ötödére esett vissza a lopások száma az elmúlt négy évben. Halász István, a 2002-ben alakult egyesület elnöke lapunknak elmondta: a hatvannégy polgárõrrel az önkéntes, éjjeli járõrözést is rugalmasan be lehet osztani. Az egyesületnek saját autója van, és ami még aktuálisabb hír: végre egy méltó központja, amit szintén idén adtak át. Az önkormányzat a már évtizedek óta nem használt tûzoltószertárt újította fel, ez szolgál a szervezet otthonául.
Az épület a faluközpont mellett áll, aminek városiassá tétele szintén sok millió forintba került. A tavaly felújított református templom elõtt két igen igényes szigetet alakítottak ki, s ennek nemcsak esztétikai, de forgalomtechnikai szerepe is van, mivel korábban balesetveszélyt okoztak a templom elõtt megforduló autósok, akik keresztezték a bakonybánki utat. A városiasodás jegyében padokat, hirdetõ- és információs táblákat helyeztek ki, és minden utca névtáblát kapott. Korábban az utcák nevét sehol nem jelezték, s ez a polgármester szerint már a mentõk és a tûzoltók beavatkozását is hátráltatta.